مؤخرا كترات الهدرة على المنظومة التعليمية و لكن ماشي حيت تم تغييرشامل للمقررات، ولا نقصو عدد التلاميذ فالأقسام، ولا الدولة اخيرا فاقت من القلبة و خصصات ميزانية فالمستوى للقطاع... للأسف لا، الهدرة دايرة على التعليم حيت هاد الأيام بارطاجاو الناس فمواقع التواصل جوج ديال الفيدييوات تقريبا وحدة مور لوخرة، اللولة فيها استاذ كيسلخ تلميذ بتيو والثانية فيها تلميذ كيسلخ الأستاذ بيديه ورجليه. واش زعما بوجهنا قاصح غنبحتو فالحيثيات ديال القضيات بجوج باش نعرفو شكون الظالم وشكون المظلوم، و معامن نتاضمنو ، وواش هاد التلميذ بوزبال و شمكار وخاصو الحبس ولا غي مجلس تأدبي ولا الأستاذ ديال الفيدييو اللولة لي بوزبال وخاصو الحبس؟ وهو المشكل أكثر عمقا و تعقيدا. كوحدة كبرات مع أم أستاذة، نقدر نقولكوم بيقين بلي هادشي ماشي غريب و عندنا من زمان الزماني، ايه التعليم ليوم تكليخي وفاشل اكثر من شحال هادي، ولكن هادشي ديال الضرب والجرح فالمدرسة ماشي جديد، لي جديد هو دابا كاين السمارتفون باش نوتقو هاد الحالات. من الناحية الاخلاقية هادشي غير مقبول، و لكن موضوعيا مخاصش نتفاجؤو بهاد الأفعال! حيت حنا لي كنتجو هاد السلوكات. المجتمع المكلخ و المتخلف و العنيف لي عايشين فيه مكيصنعش ناس واعيين كيوقرو وكيحتارمو، كيصنع أجيال ديال الوحوش مستاعدين يفتارسو اي واحد فأي وقت. بدءا من الأسرة، غنلقاو بلي الأغلبية الساحقة ديال الأباء كيربيو ولادهو بالضرب، اب ولا أم فاش كيبغيو يعاقبو ولادهوم مكيمنعوش عليهوم التلفازة ولا الخروج مع صحابهوم، كيفرشخو باباهوم بلعصا. و انتهاء بالمدرسة، لي فاش كيمشيلها الولد باش يقرا و يتعلم كينوض الأستاذ يسبو و يسلخ فيه حتى هو بداعي التربية. و النتيجة طبعا هي الدري كيكبر معتقدا ان الضرب هو الترابي وهو الحل و ان العنف وسيلة مسموح بها و عادية وهاد الدري نيت كيولي واحد النهار هو الأستاذ وهي غادية... إذا لا جينا نهدرو “كود” راه المجتمع كامل خاصو يتعاود فالتربية. نهار يولي عندنا عادي نشوفو جوج ديال الناس كيتباوسو و نستنكرو ملي يبانو لينا جوج كيتضاربو، غنكونو تشافينا و ولينا مجتمع بكل معنى الكلمة. اما محدنا فهاد الكوري فراه غنبقاو كندورو فحلقة مفرغة حتى يبانو واليدينا. 
العنف يولد العنف : سلخ الاستاذ من طرف التلميذ ديالو احد عواقب نظامنا التربوي الضعيف وتنشئتنا الإجتماعية الفاشلة